Pieter Hendrik Schalk Bezuidenhout, gebore op 22 April 1992 in Kemptonpark, is 'n Suid-Afrikaanse komediant. Hy het sy grootwordjare deurgebring in Kemptonpark, Gauteng. Nadat Bezuidenhout matrikuleer het aan Hoërskool Jeugland, het hy BA Drama studeer aan die Universiteit van Kaapstad. In 2015 het hy sy honneursgraad cum laude verwerf. Bezuidenhout se kreatiewe en oorspronklike raakpunte tydens sy vertonings, maak dat gehore kan identifiseer en die humor selfs in 'n slegte situasie raaksien. Tydens sy studentejare het hy kwessies begin bevraagteken oor die samelewing en dit is hoe hy besluit het om 'n komediant te word, sodat hy vreemde sienings en gebruike in die samelewing kan uitlig op 'n ligte, komiese wyse. In 2018 het Bezuidenhout die rol van Johan Niemand in die film, Kanarie, gekry wat geskoei is op die ervaringe van die mede-skrywer en musiekregisseur, Charl-Johan Lingenfelder. Die film is goed ontvang en het grense verskuif in terme van mense se vooropgestelde idees oor homoseksualiteit. In 2015 is Bezuidenhout deur Comic’s Choice-prysgeleentheid as die beste in sy portuurgroep aangewys.